CELEX: C2005/205/17
Language: sk
Date: 2005-08-20 00:00:00
Title: Vec C-248/05: Žaloba podaná 14. júna 2005: Komisia Európskych spoločenstiev proti Írskej republike

20.8.2005   
            
            
               SK
            
            
               Úradný vestník Európskej únie
            
            
               C 205/9
            
         Žaloba podaná 14. júna 2005: Komisia Európskych spoločenstiev proti Írskej republike
   (Vec C-248/05)
   (2005/C 205/17)
   Jazyk konania: angličtina
   Komisia Európskych spoločenstiev, v zastúpení: Sara Pardo Quintillán a Donatella Recchia, splnomocnené zástupkyne, za právnej pomoci F. Louis, barreau Bruxelles a C. O'Daly, Solicitor, Law Society of Ireland, ktorí si zvolili adresu na doručovanie v Luxemburgu, podala 14. júna 2005 na Súdny dvor Európskych spoločenstiev žalobu proti Írskej republike.
   Žalobkyňa navrhuje, aby Súdny dvor:
   
               1.
            
            
               vyhlásil, že neprijatím všetkých nevyhnutných opatrení pre dosiahnutie súladu s článkami 4, 5, 7, 9 a 10 smernice Rady 80/68/EHS (1) o ochrane podzemných vôd pred znečistením niektorými nebezpečnými látkami v súvislosti so skládkou odpadov v Ballymurtagh (County Wicklow) si Írska republika nesplnila povinnosti, ktoré jej vyplývajú z tejto smernice a Zmluvy;
            
         
               2.
            
            
               vyhlásil, že neprijatím všetkých nevyhnutných opatrení pre dosiahnutie súladu s článkami 5, 7, 8, 10, 12 a 13 smernice Rady 80/68/EHS pokiaľ ide o nepriame vypúšťanie pochádzajúce zo septikov si Írska republika nesplnila povinnosti, ktoré jej vyplývajú z tejto smernice a Zmluvy a
            
         
               3.
            
            
               zaviazal Írsku republiku nahradiť trovy konania.
            
         Žalobné dôvody a hlavné tvrdenia
   Komisia bola prostredníctvom viacerých sťažností upovedomená o rozsiahlom porušovaní smernice Rady 80/68/EHS v Írskej republike.
   Po prvé, od roku 1989 umožnila Írska republika prevádzkovanie skládky odpadov v Ballymurtagh (County Wicklow) bez udelenia formálneho povolenia požadovaného článkom 4 ods. 2 smernice 80/68/EHS. Vyššie uvedené porušenie článku 4 ods. 2 tiež implikuje porušenie článku 9 tejto smernice. Naviac, povolenie ukladania odpadu na skládku vydané až v roku 2001 Ireland's Environmental Protection Agency [írska agentúra pre ochranu životného prostredia] porušuje články 4, 5, 7 a 10 smernice 80/68/EHS.
   Po druhé, Komisia disponuje dôkazmi preukazujúcimi, že Írska republika porušila smernicu 80/68/EHS pokiaľ ide o nepriame vypúšťanie odpadov pochádzajúcich zo septikov do podzemných vôd. V tejto súvislosti Komisia vyšetrovala okolnosti týkajúce sa hotelového zariadenia umiestneného v Creacon Lodge (County Wicklow), výklad článku 5 ods. 1 smernice 80/68 EHS dlhodobo uplatňovaný Írskou republikou a rozsiahlejšie porušenia tejto smernice na írskom vidieku. Správy o eutrofizácii jazier v Killarney, Co. Kerry, oficiálne írske správy o znečistení vôd a porušenia smernice 80/778/EHS (2) o kvalite vody určenej na ľudskú spotrebu [neoficiálny preklad] preukazujú, že Írska republika porušila príslušné ustanovenia smernice 80/68/EHS.
   Komisia sa preto domnieva, že Írska republika si nesplnila povinnosti, ktoré jej vyplývajú z článkov 4, 5, 7, 8, 9, 10, 12 a 13 smernice 80/68/EHS o ochrane podzemných vôd pred znečistením niektorými nebezpečnými látkami.
   
      (1)  Smernica Rady 80/68/EHS zo 17. decembra 1979 o ochrane podzemných vôd pred znečistením niektorými nebezpečnými látkami, Ú. v. ES L 20, 26.1.1980, s. 43.
   
      (2)  Smernica Rady 80/778/EHS z 15. júla 1980 o kvalite vody určenej na ľudskú spotrebu [neoficiálny preklad], Ú. v. ES L 229, 30.8.1980, s. 11.